gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
ચંદનવાડી સ્મશાનના ટ્રસ્ટીઓ પ્રાયશ્ચિત્ત કરવા તૈયાર
You need an iframes capable browser to view this content.
17 January 2016 Naresh
સ્મશાનભૂમિને સાફ કરાવીને શાંતિપૂજા કરાવશે
મરીન લાઇન્સમાં આવેલી ચંદનવાડી સ્મશાનભૂમિને જગન્નાથ શંકરશેટના ટ્રસ્ટના ટ્રસ્ટીઓ સ્માર્ટ સ્મશાનભૂમિ બનાવવા માગે છે. એને કારણે તેમણે સ્મશાનભૂમિની જગ્યાનો એક ભાગ મોબાઇલ કંપનીના ટાવર માટે ભાડેથી આપવા માટે સહમતી આપી હતી. જોકે એ કંપનીના કૉન્ટ્રૅક્ટરે મોબાઇલ ટાવર બેસાડવા માટે ખોદકામ કરતાં દફનાવેલાં બાળકોનાં હાડકાં અને ખોપરીઓ બહારી આવી ગયાં હતાં. એને કારણે આમ્હી ગિરગાંવકર નામના ગ્રુપે મોબાઇલ કંપની સાથે કૉન્ટ્રૅક્ટ રદ કરીને દફનક્રિયાની જગ્યા પર સાફસફાઈ કરવામાં નહીં આવે તો બુધવારથી આંદોલન કરવાની ધમકી આપી છે. છેલ્લા ત્રણ દિવસથી ચાલી રહેલા ઊહાપોહને પગલે ટ્રસ્ટે કંપનીનો કૉન્ટ્રૅક્ટ રદ કરવા સાથે આ બાળકોની દફનક્રિયાની જમીન પરથી મોબાઇલ કંપનીની મશીનરી બહાર નીકળી જાય એ પછી શાંતિપૂજા કરવાનો નિર્ધાર કર્યો છે. ટ્રસ્ટીઓ કહે છે કે આખી ઘટનામાં મોબાઇલ કંપનીના કૉન્ટ્રેક્ટરની ભૂલ હોવા છતાં અમે પ્રાયશ્ચિત્ત કરવા તૈયાર છીએ.
ગઈ કાલે સ્મશાનભૂમિના ટ્રસ્ટી પ્રદ્યુમ્ન બધેકા હૉસ્પિટલમાં હોવાથી તેમના સિવાયના ટ્રસ્ટીઓ અને કમિટીની ત્રણ દિવસથી શરૂ થયેલા વિવાદ પર ચર્ચા કરવા ગિરગામની કમલાબાઈ સ્કૂલમાં બપોરે એક વાગ્યે મીટિંગ થઈ હતી. આ મીટિંગની ખબર પડતાં આમ્હી ગિરગાંવકરના અધ્યક્ષ ગૌરવ સાગવેકર તેની ટીમ સાથે સ્કૂલ પાસે પહોંચી ગયા હતા. તેણે એ સમયે સ્મશાનભૂમિના સ્થાપક જગન્નાથ શંકરશેટના પ્રૌત્ર અને સ્મશાનભૂમિના ટ્રસ્ટી સુરેન્દ્ર શંકરશેટને કરેલી ભૂલ સુધારવા અને સ્મશાનભૂમિની સાફસફાઈ કરવાની સૂચના આપી હતી. આ બાબતની માહિતી આપતાં ગૌરવ સાગવેકરે ‘મિડ-ડે’ને કહ્યું હતું કે ‘મેં પહેલાં તો સૂચના આપીને ભૂલ સુધારી લેવા કહ્યું. ત્યાર પછી તેમના જ મોઢે આંદોલનની ધમકી આપી હતી. મેં તેમને સ્પષ્ટ શબ્દોમાં જણાવી દીધું હતું કે જો મંગળવાર સુધીમાં તમે બાળકોની દફનક્રિયાની જગ્યા સાફ નહીં કરાવો તો બુધવારે આમ્હી ગિરગાંવકરની ટીમ આવીને ટ્રસ્ટીઓના ઘરની સામે બહાર નીકળેલાં હાડકાં નાખી જશે.’
ગિરગામની કમલાબાઈ સ્કૂલમાં થયેલી મીટિંગમાં શું નિર્ણય લીધો એની અને આખા વિવાદની વિગતવાર માહિતી આપતાં ૮૨ વર્ષના સુરેન્દ્ર શંકરશેટે ‘મિડ-ડે’ને કહ્યું હતું કે ‘હકીકતમાં અમે જગન્નાથ શંકરશેટ સ્મશાનભૂમિને મુંબઈની નંબર વન સ્માર્ટ સ્મશાનભૂમિ બનાવવા માગીએ છીએ. એ માટે અમારે અઢીથી ત્રણ કરોડ રૂપિયાની જરૂર છે જે અમને અમુક દાનવીરો આપવા તૈયાર હતા. જોકે અમને થયું કે આપણે ભીખ માગવા કરતાં આવક રળીને સ્મશાનભૂમિને અને એની પાસેના મંદિરને રિનોવેટ કરીએ. અમારી પાસે નાણાંની અછત હોવાથી ચાર-પાંચ વર્ષ પહેલાં અમે સ્મશાનભૂમિની ઇમારત પર મોબાઇલ ટાવર બેસાડ્યા હતા. એમાંથી અમને દર મહિને દોઢથી બે લાખ રૂપિયાની આવક થાય છે. આ સિવાય અમે ઇમારત પર જાહેરાતના બોર્ડ માટે જગ્યા આપીને એમાંથી પણ આવક રળતા હતા. જોકે એ બોર્ડ હેરિટેજ વિભાગે વિરોધ કરીને બંધ કરાવી દીધું હતું.’
અમારી સ્મશાનભૂમિના કર્મચારીઓ અને અન્ય જાળવણી-ખર્ચ માટે અમને દર મહિને બેથી અઢી લાખ રૂપિયા જરૂર પડે છે એમ જણાવતાં સુરેન્દ્ર શંકરશેટે કહ્યું હતું કે ‘આમાં પણ અમને તૂટ પડે છે. એવા સમયે અમારી સાથે વષોર્થી જોડાયેલી એક મોબાઇલ કંપનીએ એના 4G ટાવર માટે અમારી પાસે પ્લૉટની માગણી કરી હતી. એણે અમને વર્ષે ૩૦ લાખ રૂપિયા ભાડું આપવાની ઑફર આપી હતી. અમે એ જ સમયે તેમને કહેલું કે અમને 4G ટાવર માટે પ્લૉટ આપવાનો વાંધો નથી, પણ એનો કૉન્ટ્રૅક્ટ ત્યારે જ થશે જ્યારે તમે સુધરાઈના સંબંધિત વિભાગમાંથી લાઇસન્સ લઈને આવશો. આ લાઇસન્સ માટે અમે તેમને અમારા તરફથી નો ઑબ્જેક્શન સર્ટિફિકેટ આપ્યું હતું. એમાં અમે પ્લૉટ આપીશું એટલું જ લખ્યું હતું.’
અમે કંપનીને સ્મશાનભૂમિની એક કૉર્નરમાં જગ્યા આપવાની બાંયધરી આપી હતી એમ જણાવતાં સુરેન્દ્ર શંકરશેટે કહ્યું હતું કે ‘અત્યારે મોબાઇલ કંપનીઓ વચ્ચે ચાલી રહેલી હરીફાઈમાં મોબાઇલ કંપનીએ અમારી ફરીથી પરવાનગી લીધા વગર જ દીવાલ તોડી નાખી હતી. જે જગ્યાએ એણે દીવાલ તોડી એ જગ્યાએ અગાઉ બાળકોને દફનાવવામાં આવતાં હતાં. ત્યાર પછી તો એ જગ્યાએ બાળકો દફનાવાતાં જ નથી. હવે પ્રિન્સેસ સ્ટ્રીટ તરફની જગ્યામાં બાળકોની દફનવિધિ થાય છે. દીવાલ તોડીને ત્યાર બાદ એમની ટાવર માટેની ભારે મશીનરીએ જમીનમાં ખાડા કરી દીધા હતા જેમાંથી દફનાવેલાં બાળકોનાં હાડકાં અને ખોપરીઓ બહાર આવી ગયાં હતાં.’
અમને આ ખબર મળતાં જ અને એના પર વિવાદ સરજાતાં અમે ટાવરનું કામ બંધ કરવાનું કંપનીને કહી દીધું હતું એવી માહિતી આપતાં સુરેન્દ્ર શંકરશેટે કહ્યું હતું કે ‘અમને ખરેખર જે કંઈ બન્યું એનું દુખ છે. અમે સહેજ પણ ઇચ્છતા નહોતા કે જમીનના આ ભાગમાં કંપની ખોદકામ કરે. અમે ફરીથી કહીએ છીએ કે અમે જે જગ્યા આપી હતી એને બદલે કંપનીએ બીજી જમીન ખોદી નાખી હતી. એમાં અમારો સહેજ પણ વાંક નથી. અમારો એટલો જ વાંક છે કે અમને સ્માર્ટ સ્મશાનભૂમિ બનાવવા માટે કોઈનીયે પાસે ડોનેશન લીધા વગર આવક રળવી હતી.’
અમારો કોઈ વાંક ન હોવા છતાં અમે કંપનીએ કરેલી ભૂલનું પ્રાયશ્ચિત્ત કરવા તૈયાર છીએ એમ જણાવતાં સુરેન્દ્ર શંકરશેટે કહ્યું હતું કે ‘અત્યારે પોલીસે કંપનીની મશીનરી અને ઇક્વિપમેન્ટ્સને સીઝ કયાર઼્ છે. એ સીઝ-ઑર્ડર જેવો ઊઠી જશે અને કંપની અમારી જમીન પરથી એ બધું હટાવી લેશે એટલે તરત જ અમે પહેલાં લોકોની મન:સ્થિતિનો ખ્યાલ રાખીને સ્મશાનભૂમિને સાફ કરાવીશું. ત્યાર બાદ એ જગ્યા પર હિન્દુ પંડિતને બોલાવીને શાંતિપૂજા કરાવીશું. અમે ફરીથી કહેવા માગીએ છીએ કે અમે બની ગયેલી ઘટનાથી ખૂબ જ દુખી છીએ. અમે જગન્નાથ શંકરશેટનું નામ ખરાબ નહીં થવા દઈએ.’
સુરેન્દ્ર શંકરશેટની વાતને આમ્હી ગિરગાંવકરના અધ્યક્ષ ગૌરવ સાગવેકરે હાસ્યાસ્પદ ગણાવી હતી. તેણે આક્રોશભર્યા શબ્દોમાં કહ્યું હતું કે ‘અમને જે માહિતી મળી છે એ અત્યંત ખેદજનક છે. આ ટ્રસ્ટ સ્મશાનભૂમિની જમીનમાંથી કરોડો રૂપિયાની આવક ઊભી કરવા માગે છે. અત્યારે મોબાઇલ કંપનીને અને પછી કોઈ બિલ્ડરને જમીન વેચી દેતાં પણ આ લોકો અચકાશે નહીં. મુંબઈમાં અને દેશભરમાં અનેક દાનવીરો છે જેમના ડોનેશનમાંથી સ્માર્ટ સ્મશાનભૂમિ બની શકે. એના માટે પ્લૉટના સોદા ન કરાય.’
સ્માર્ટ સ્મશાનભૂમિમાં શું બનશે?
સ્માર્ટ સ્મશાનભૂમિના પ્રોજેક્ટ વિશે વાત કરતાં સુરેન્દ્ર શંકરશેટે કહ્યું હતું કે ‘અમે પહેલાં તો લાકડાંની એક એવી ફર્નેસ બનાવવા જઈ રહ્યા છીએ જેને લીધે ૩૦૦ કિલો લાકડાંને બદલે ૬૦ કિલો લાકડાંમાં જ અંતિમક્રિયા થઈ શકશે. આ ફર્નેસ પ્રદૂષણમુક્ત પણ રહેશે. આ સિવાય જે લોકો મૃત્યુ પામેલી વ્યક્તિનું શબ સાચવવા માગતા હશે એમના માટે ઍર-કન્ડિશન મૉર્ગ બનાવવા માગીએ છીએ. આ સિવાય ઠંડા-ગરમ પાણી અને પૂજા-પ્રાર્થના કરવા માટેનો હૉલ જેવી અનેક સુવિધાઓ ઉપલબ્ધ કરવા ઇચ્છીએ છીએ. અમારા કર્મચારીઓ ૨૪ કલાક લોકોની સેવામાં રહે છે. તેમના માટે સારાં ક્વૉર્ટર્સ બાંધવાની પણ જરૂર છે જેથી તેમનો પરિવાર સારી રીતે અને શાંતિથી રહી શકશે. આ સિવાય અનેક સુવિધાઓ અમે આ સ્મશાનભૂમિમાં ઊભી કરવાના પ્લાનમાં છીએ. સૌથી મહત્વનું એ છે કે અમારી પાસે સારું ભંડોળ જમા થાય તો અમે અન્ય સ્મશાનભૂમિના ટ્રસ્ટને પણ મદદ કરી શકીએ.’
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.